রাস্তায় গাড়ি আটকে কালীপুজোর চাঁদার জুলুমবাজি এবছরও চলছে। অনেক জায়গায় দাবি মতো চাঁদা না পেয়ে পুজোর উদ্যোক্তাদের হাতে বেধড়ক মার খেয়েছেন সাধারণ মানুষ। এবারে রাস্তায় গাড়ি আটকে চাঁদা তুলতে গিয়ে মর্মান্তিক পরিণতি ঘটল পূর্ব মেদিনীপুরের এগরায়। লরির চাকায় পিষ্ট হয়ে এক যুবকের মৃত্যু হল।

ঘটনাস্থলেই মৃত্যু হয় বাপি পাত্রের।
স্থানীয় সূত্রে জানা গিয়েছে, মৃত যুবকের নাম বাপি পাত্র(৩০)। তার বাড়ি এগরার কৌড়দায়। কালীপুজোর জন্য রাস্তা অবরোধ করে কয়েকজন যুবক চাঁদা আদায় করছিল। সেই সময়ে পিছন দিক থেকে আসা একটি সিমেন্ট বোঝাই গাড়ি দ্রুতগতিতে চলে আসে। এক প্রত্যক্ষদর্শী জানিয়েছেন, লরিতে উঠে চালকের থেকে চাঁদা আদায়ের চেষ্টা করছিল বাপি। চাঁদা না দিয়ে দ্রুত লরি নিয়ে পালানোর চেষ্টা করে চালক। সেই সময়ে আচমকাই নীচে পড়ে যায় ওই যুবক। লরির চাকা তাঁর শরীরের উপর দিয়ে চলে যায়। ঘটনাস্থলেই বাপির মৃত্যু হয়। 
ঘটনায় বাজকুল এগরা রাজ্য সড়কে ব্যাপক যানজট হয়। পুলিশ এসে রাস্তা যানজট মুক্ত করে মৃতদেহটি উদ্ধার করে নিয়ে যায়। ঘটনার পরে এলাকায় শোকের ছায়া নেমে এসেছে।